C 185/36
HU
Az Európai Unió Hivatalos Lapja
2023.5.26.
9.
TUDATÁBAN VAN, hogy vannak, akik megkérdőjelezik Európa alapvető és demokratikus értékeit, és hogy Oroszország Ukrajnával szemben provokáció nélkül indított agressziója a geopolitikai helyzet megváltozásához vezetett.
EGYETÉRT azzal, hogy az oktatás és képzés területét érintő közös erőfeszítések és transznacionális együttműködés nemcsak elősegíti és erősíti az Unió és a tagállamok reagálását az agresszió következtében felmerült szükségletekre, hanem hozzájárul kulcsfontosságú oktatási értékeink és alapelveink, például a befogadás, a méltányosság, a tudományos élet szabadsága és az intézményi autonómia, valamint közös értékeink és az Unión belüli egységünk megerősítéséhez is;
10.
HANGSÚLYOZZA, hogy a tanulási és oktatási mobilitás fennmaradó akadályainak azonosítása és felszámolása kulcsfontosságú az európai oktatási térség teljes körű megvalósításához, valamint a reziliens, biztonságos, fenntartható és virágzó Európa megteremtéséhez.
A transznacionális együttműködés erősíti az európai oktatás és képzés inkluzivitását, méltányosságát, kiválóságát, sokszínűségét, vonzerejét és globális versenyképességét.
EGYETÉRT ezért azzal, hogy erőfeszítéseket kell tenni annak érdekében, hogy az oktatásban és képzésben megvalósuljon az automatikus kölcsönös elismerés.
EGYETÉRT továbbá azzal is, hogy elő kell mozdítani a tanulók és a tanárok mobilitásának, valamint az európai és Európán kívüli intézmények közötti együttműködésnek a lehetőségeit;
11.
NYUGTÁZZA, hogy 2017 óta előrelépés történt az európai oktatási térség létrehozása felé, és hogy az oktatás és képzés terén folytatott európai együttműködés stratégiai keretrendszerében (2021–2030) meghatározott stratégiai prioritások megvalósítása érdekében Unió-szerte intézkedések széles körét hajtották végre.
A különböző kezdeményezések, együttműködés és közös alkotás révén az európai oktatási térség fokozatosan elnyeri formáját;
12.
EGYETÉRT azzal, hogy az első ciklusból még hátralévő, 2025-ig tartó időszakban kulcsfontosságú lesz egyrészt a nemzeti és európai szintű végrehajtásra való összpontosítás a stratégiai keret összefüggésében, az egyes szintek saját hatásköreivel összhangban, másrészt – az adminisztratív terhek kellő figyelembevételével – a meglévő struktúrákon belüli megbízható nyomon követés;
13.
HANGSÚLYOZZA, hogy az oktatás és képzés terén – többek között az európai oktatási térség megvalósítása érdekében – folytatott munka és folyamatos európai együttműködés alapját az oktatás és képzés terén folytatott európai együttműködés stratégiai keretrendszerében (2021–2030) meghatározott öt stratégiai prioritás képezi.
EGYETÉRT azzal, hogy ennek az öt stratégiai prioritásnak kell majd a folyamatban lévő félidős felülvizsgálati folyamat és az Európai Bizottság által 2025-ben közzéteendő, az európai oktatási térségről szóló teljes jelentés középpontjában állnia, és mélyrehatóbb elemzésnek kell alávetni többek között az alábbiakban felsorolt konkrét területeket is;
14.
ELISMERI, hogy az uniós szintű célok nyomon követése számos régebb óta figyelt mutató tekintetében pozitív tendenciákról tanúskodik: nőtt például a kisgyermekkori nevelésben és gondozásban való részvétel, csökkent a korai iskolaelhagyás mértéke és nagyobb lett a felsőfokú végzettséggel rendelkező fiatalok aránya.
Nyilvánvaló ugyanakkor, hogy számos kihívás változatlanul fennáll, különösen a társadalmi-gazdasági státusznak az oktatási teljesítményre és a diákok jóllétére gyakorolt hatásaival összefüggésben.
EGYETÉRT ezért azzal, hogy az európai oktatási térség 2025-ig történő megvalósítása érdekében különös figyelmet kell fordítani a következőkre: –
a méltányosság, a befogadás és a mindenki számára elérhető siker előmozdítása az oktatásban és képzésben, valamint a kulcskompetenciák – köztük az alapkészségek – elsajátítása valamennyi európai polgár teljes körű személyes, szociális, állampolgári és szakmai fejlődésének lehetővé tétele érdekében,
–
a tanári hivatás felértékelése és a tanárhiány kezelése; a tanárok szakmai fejlődésének, mobilitási lehetőségeinek, munkakörülményeinek és jóllétének előmozdítása, mivel ezek kulcsfontosságú tényezők a hivatás vonzóbbá tétele szempontjából,
–
a mobilitás fennmaradó akadályainak felszámolása az inkluzív, fenntartható és kiegyensúlyozott mobilitás EU-n belüli ösztönzése mellett, többek között az automatikus kölcsönös elismerés megvalósítása révén az oktatás és képzés területén (3),
–
az egész életen át tartó tanulás előmozdítása, beleértve a felnőttképzést, a továbbképzést és az átképzést, különös hangsúlyt fektetve a zöld és digitális átálláshoz szükséges készségekre és kompetenciákra;
15.
ÁTGONDOLJA a stratégiai keretet, és fontolóra veszi a kiemelt területek felülvizsgálatát, valamint egyéb szükséges kiigazítások elvégzését a 2030-ig tartó második ciklusra; (3) A felsőfokú és a felső középfokú képesítések, valamint a külföldi tanulmányi időszakok eredményei automatikus kölcsönös elismerésének ösztönzéséről szóló, 2018. november 26-i tanácsi ajánlással összhangban (HL C 444., 2018.12.10., 1. o.).